《华山隐者图》
宋代·刘攽

六王昔崩荡，秦帝按剑兴。虎争四十年，方隅为之平。

豪气竟未四，用民如不胜。因河既为池，起洮复坚城。

嘉哉诸老翁，携手西山行。避世往不返，逍遥尘外情。

明星备洒扫，巨灵为友朋。饥食玉井莲，手携三秀英。

世事一朝变，龙蛇复纵横。石火咸阳焚，蚁聚成皋争。

致身青云外，顾视不为惊。万期乃须臾，安知谷为陵。

尔来见图画，真气犹冥冥。世人但蓬蒿，安知鸿鹄征。

桃源迷去路，蓬莱浪知名。异时三峰游，会当慰平生。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。